庠竊觀學士九丈題此君軒詩謹次元韵因以求教
作者：王庠
朝代：宋

paragraphs: 竹君久要已忘年，臨風相語葉響泉。
休學我圖中似璧，莫師我直勁如弦。
勸人達節通天命，舒卷若繩明若鏡。
尺無枉己空宿晝，聖豈有心猶擊磬。
歲寒來伴老柴門，我豈好靜爲躁君。
惟有青青四時性，笑發千載空浮雲。
平安爲報春依舊，珍重道人憐特秀。
忍饑寧可食無肉，相對忘形筍黑瘦。
更有涪翁心似月，平生相照何勞說。
不爲煎茶不作椽，清風萬壑到處傳。